Big Chief Jazzband
Store norske leksikon,Kunst og estetikk,Musikk,Jazz,Norske jazzutøvere og -ensembler, 1920 – 1980
Big Chief Jazzband er et norsk jazzorkester i tradisjonell stil som ble startet i Oslo i 1952 av trompeteren Eivind Solberg og trombonisten Gerhard Aspheim.
Bandet startet som New Orleans Hot Dogs fra 1950-51, og sent i 1951 ble så første utgave av Big Chief Jazzband dannet. Bandet holdt sin første offentlige konsert i Ingeniørenes Hus i Oslo 26. mars 1952, med besetningen Eivind Solberg (trompet), Gerhard Aspheim (trombone), Svein Sundby (klarinett), Egil Fjelddahl (piano), Bjørn Pedersen (banjo) og Øistein Lund, trommer.Orkesteret ble uhyre populært i 1950-årene, turnerte flittig i Norge og Tyskland og spilte inn en rekke plater. Bandet var det ledende orkesteret innen revivalbevegelsen i Norge, og de fikk en publikumsmessig oppslutning som ellers var forbeholdt popidoler. Orkesteret vant også anerkjennelse i jazzsirkler, og ble blant annet både i 1954 og 1956 kåret til landets beste jazzband uansett sjanger i bladet Norsk Jazz. Etter hvert har de holdt konserter i mange land, og ikke minst i jazzens fødeby New Orleans. I 1989 ble de utnevnt til æresborgere av byen, og de ble også invitert dit i forbindelse med orkesterets 50-årsjubileum i 2002. I 1995 holdt de konsert på den kinesiske mur, som det første jazzorkester i verden.Orkesteret har gjennom hele sin eksistens klart å holde en bemerkelsesverdig stabilitet i besetningen. Av musikere som i lange perioder har deltatt i orkesteret kan nevnes klarinettistene Gustav Kramer, Terje Larsen og Harald Bergersen, trombonisten Ole Reitan, pianisten Arild Berger, og trommeslagerne Karl Otto Hoff og Olav Gustafsson.Andre aktiviteter knyttet til orkesteret var Big Chief Jazzklubb i 1953–1965, et fast treffpunkt hver søndag for Oslos jazzinteresserte. I perioden 1954–1964 arrangerte klubben NM for jazzamatører, og i 1957–1959 utga den tidsskriftet Jazz Society. I 1959–1964 sto klubben bak Oslos første jazzklubb med musikk seks dager i uken, Metropol Jazzcenter. Innspillinger Orkesteret spilte inn åtte 78-plater i løpet av 1950-tallet, men har etter dette i lange perioder vært et typisk live-orkester, som kun sjelden har gått i studio. Fra 1960-tallet finnes to singler fra 1964, og etter dette har de gitt ut «O Jazz med din glede» (1987), «The Big Chief Jazzband» (1995), «The Big Chief Jazzband 45 år» (1997) og «I live på Stortorvet» (2001). Les mer i Store norske leksikon jazz dixieland-musikk Eksterne lenker Big Chief Jazzband Litteratur Gustav Kramer: Mine 10 år i Chiefen. Oslo: Musikk-Huset, 2012